Prinses Charlene gaan ‘uitdaging’ in SA hou | Netwerk24
Deur Andrea Küsel 11 Julie 2018 12:58
Dit is altyd lekker om tuis te wees, het prinses Charlene van Monaco Woensdagoggend in Johannesburg gesê.
Prinses Charlene van Monaco kom by Emperors Palace in Johannesburg aan. Foto: Deaan Vivier
Sy het op dié geleentheid bekend gemaak dat sy volgende jaar in Februarie ’n “waterfietsuitdaging” in Suid-Afrika sal hou. Sy het nie uitgewei oor wat dié uitdaging behels nie.
“Toe ek nog geswem het, het ek die geleentheid gehad om die wêreld vol te reis, maar ek het altyd gevoel ek het die verantwoordelikheid om terug te gee aan Suid-Afrika,” sê sy.
Sy sê haar liefdadigheidsorganisasie, die Prinses Charlene van Monaco-stigting, is in 2012 begin en fokus op veiligheid in die water.
Sy sê sy is ook in Suid-Afrika om te luister na die gedenklesing as deel van die Nelson Mandela-eeufeesvieringe.
Haar Suid-Afrikaanse familielede was Woensdagoggend ook op die geleentheid teenwoordig.
Die prinses het saam met bewonderaars en rolspelers van verskeie liefdadigheidsorganisasies vir foto’s geposeer.
Prinses Charlene van Monaco het Woensdagoggend kinders ontmoet toe sy haar liefdadigheidsorganisasie bekend gestel het. Foto: Deaan Vivier
Prinses Charlene stel haar liefdadigheidsprojek Woensdagoggend in Johannesburg bekend. Foto: Deaan Vivier
Meer oor: Prinses Charlene | Monaco | Johannesburg | Mandela100